Mattilsynet fant svinekjøtt i halalprodukter
Onsdag skrev VG at Mattilysent har testet gatekjøkkenmat og har gjort flere funn av svinekjøtt i mat som kun skulle inneholdt storfekjøtt og fårekjøtt. Torsdag kom det fram at noen av disse produktene var halalmerket, som betyr at kjøttet skal være slaktet på islams måte og at det skal værehelt fritt for svin. - Prøvesvarene vi har fått inn nå avdekker at flere av kebabproduktene fra Kuraas kan ha inneholdt opp til 30 prosent svinekjøtt. Funnene er også gjort i produkter som er angitt å være «halal». Dette ser vi svært alvorlig på. Funnet av svin i et Halal-merket produkt gir en ny dimensjon i villedingen, sier seksjonssjef i Mattilsynet, Randi Edvardsen, på deres nettsider.Islamsk Råd Norge reagerer på Mattilsynets funn og er svært kritisk til gatekjøkkenbransjen.- Det er en forbrukers rett å kunne velge å konsumere halalprodukter dersom det er ønskelig, og da må man ikke føres bak lyset. Afsar mener det er bra Mattilsynet nå vil anmelde funnene av svinekjøtt, men mener samtidig både Mattilsynet og staten gjør for lite for å hjelpe forbrukere til å velge halalkjøtt. - Vi har utviklet en modell for slakt, videreforedling og salg av halalkjøtt i Norge som heter halalsertifiseringsstandarden. I samarbeid med Nortura produseres det for eksempel en rekke produkter under navnet Alfathi, og disse er merket med en logo Islamsk råd har utviklet. Alle forbrukere som ønsker å spise halal må se etter denne logoen, men for at det skal bli lettere bør også Mattilsynet samarbeide med oss om å få merket forankret, sier Afsar. Han legger også til at han mener staten bør bidra til å senke prisene på halalprodukter, som i dag er dyrere enn andre kjøttprodukter. - Vi har en god standard i Norge, med et merke hvor vi kan garantere at det er halalkjøtt. Men når maten er så dyr er det fort å velge billigere alternativer, og da vet vi ikke hva som kan være i. Gatekjøkkenmat er for eksempel et marked hvor smuglerkjøtt er vanlig, og da er det jo ikke bare at kjøttet ikke er halal man må være obs på, men også andre helsemessige aspekter ved det.DNA-undersøkelsene har for første gang avdekket juks med gatekjøkkenmat. Tidligere feilmerkede produkter har vært i salg i dagligvarebutikker. Halalkjøttet som inneholdt svin, ble funnet under kontrollen i Drammen. Torsdag kom i tillegg flere resultater som viser funn av svin i vanlig kebabkjøtt på gatekjøkken i både Drammen og Oslo. Mattilsynet venter på ytterligere 20-30 prøvesvar.Også i andre storfeprodukter har Mattilsynet funnet svinekjøtt. «Pizzatopping Biff Piffi» fra Norsk Mesterkjøtt inneholder for eksempel mer enn 60 prosent svinekjøtt, på tross av at det er merket som et rent storfeprodukt. Flere prøver tatt ut både i Oslo og Drammen viser det samme. - Dette er regelrett juks. Hvis en kjøper pizza med biff skal det være pizza med biff. Dessuten er det mange mennesker som ikke ønsker å spise svin av ulike årsaker. Hvis merkingen er feil fratar vi dem muligheten til å velge dette selv. Det er alvorlig, slår Edvardsen fast. Deleier Mohamed Khashab i Norsk Mesterkjøtt avviser at det dreier seg om bevisst juks fra deres side. Han mener menneskelig svikt må ha ført til at kjøtt beregnet for skinkeproduksjon havnet i kebabkjøttet i partiet Mattilsynet har testet. - Vi prøver nå å spore produktene, for så å trekke dem tilbake, sier han til NTB. Mattilsynet avdekket også en liten forekomst av svinekjøtt i kjøttdeig fra Kjøttbua i Oslo, og i kebabkjøtt fra Åkerberg Skoglunn i Oslo. Her er det snakk om så små mengder at det kan skyldes slurv eller forurensing fra forrige produksjon - men det er likevel over den grenseverdien som er satt som akseptabel.Mattilsynet vil følge opp de virksomhetene der det er gjort funn av svinekjøtt, og de vil anmelde de alvorligste tilfellene. Mattilsynet har testet 100 ulike produkter, blant annet blandeprodukter som lasagne, kjøttdeig, kjøttboller, spekepølser, barnemat, middagspølser, hermetikk og pizza. Det er tatt prøver fra butikker rundt omkring i landet, mens gatekjøkkenmaten er testet hos ulike gatekjøkken og kjøttprodusenter i Oslo og Drammen.- Dette kommer svært overraskende og veldig uønsket for oss. Vi har satt i gang en intern runde for å prøve å finne ut hvordan dette kan ha skjedd, sa markedssjef Kenneth Kuraas da til NTB.Også i Storbritannia er det avdekket svinekjøtt i halalmerkede produkter. Tester som ble tatt i forbindelse med hestekjøttskandalen avslørte at kyllingpølser med halalmerke inneholdt svinekjøtt. Ved minst én anledning skal pølsene ha blitt servert på en barneskole i London, skriver Sky News. Skolen har fjernet pølsene fra menyen sin og vil slutte å bruke den aktuelle produsenten. Det ble ikke funnet hestekjøtt i noen av prøvene, men det ble funnet spor av fåre- og svinekjøtt i pakker som skulle være ren storfekjøttdeig.
Mattilsynet har funnet betydelige mengder svinekjøtt i produkter som var halalmerket fra Kuraas.